Situacija u Darfuru (24/8/04) - 2004-08-24
Vlada Sudana mora zaustaviti nasilje Janjaweeda, a sve snage moraju poštivati prekid vatre
Unatoč nekim manjim poboljšanjima u pristupu za humanitarne djelatnike, stanovnici pokrajine Darfur na zapadu Sudana i dalje pate i umiru od bolesti, napada i gladi. 30. srpnja, Vijeće sigurnosti Ujedinjenih naroda usvojilo je rezoluciju u kojoj daje sudanskoj vladi trideset dana da obuzda arapske paravojne snage Janjaweede, koje, pod okriljem sudanske vlade, napadaju crnačko stanovništvo Sudana. Zbog kampanje ubojstava, silovanja i spaljivanja sela, koju provode Janjaweedi, više od milijun ljudi izbjeglo je iz svojih domova. Francis Deng, predstavnik Ujedinjenih naroda za interno raseljene osobe, nedavno je posjetio Darfur, gdje su mu sudanski dužnosnici rekli da se mnogi stanovnici izbjegličkih logora počinju osjećati dovoljno sigurno da bi se vratili u svoja sela. No, gospodin Deng je također istaknuo da je u samim izbjegličkim logorima čuo posve drugačije priče. "Ljudi su mi pričali da prava sigurnost još uvijek nije uspostavljena, da iako su logori sami prilično sigurni, ljudi koji iziđu iz logora mogu postati žrtve napada, pa čak i ubojstva i silovanja. Zato ljudi baš nisu bili spremni na povratak," kazao je. Sjedinjene Države rade s Ujedinjenim narodima, Afričkom unijom, drugim zemljama i nevladinim humanitarnim organizacijama na dostavljanju pomoći stanovnicima Darfura, kao i pomoći za više od stotinu tisuća ljudi koji su izbjegli u Čad. Richard Lee, glasnogovornik UN-ovog Svjetskog programa za hranu, kazao je da je situacija "izuzetno ozbiljna". "Nalazimo se usred kišne sezone," kazao je, "a to čini živote raseljenih osoba mnogo težim i također otežana dostavu pomoći." Humanitarni djelatnici čine sve što mogu, kazao je gospodin Lee, "da bi dostavili hranu u najzabačenija područja uz pomoć zračnih mostova. No, to je vrlo težak zadatak." U napadima arapskih paravojnih snaga Janjaweeda, koje podržava sudanska vlada, uvijeni su deseci tisuća sudanskih crnaca u Darfuru. TI su napadi također pridonijeli smrtima desetaka tisuća drugih. Potrebno je nastaviti s humanitarnim operacijama velikih razmjera kako bi se preživjele žrtve zaštitile od smrti. No, kako je rekao predsjednik George Bush, "Nema te pomoći koja može zamijeniti istinski i trajni mir. Vlada Sudana mora zaustaviti nasilje Janjaweeda, a sve snage moraju poštivati prekid vatre."